Dag van afrekening kom vir oudminister MuthambiFaith Muthambi. Foto: GCIS Die dag van afrekening wink vir Faith Muthambi, vertroueling en bewonderaar van oudpres. Jacob Zuma en voormalige kabinetslid, eers van kommunikasie en later van staatsdiens en administrasie. Dit blyk uit ‘n antwoord van die huidige minister van staatsdiens en administrasie, Ayanda Dlodlo, op ‘n geskrewe parlementêre vraag van Desiree van der Walt, DA-LP van Tzaneen. Muthambi, wat onverwags vanuit ‘n obskure munisipale pos in Louis Trichardt deur Zuma in die kabinet opgeneem is en allerweë deur kenners as ‘n absoluut rampspoedige aanstelling beskou word, was ‘n groot gunsteling van die president en het sy voorkeure altyd probeer bevredig, byvoorbeeld toe sy lede van die SAUK-raad probeer beïnvloed het om Hlaudi Motsoeneng aan te stel as hoofbeampte, met die woorde: “Pappa (dis nou Zuma) hou vreeslik baie van hom.” Maar dit was nie Muthambi se kapperjolle met die aanstelling van vreemde mense soos Motsoeneng wat haar so kniediep in die pekel laat beland het nie. Die aanstellings waarvoor Van der Walt haar vasgetrap het, is die manier waarop sy aanstellings en inkomstes bekom het vir vriende en familie in haar kantoor en departement, die tersaaklike regulasies ten spyt. Volgens Dlodlo het die Staatsdienskommissie nou sy ondersoek na die kwessie afgehandel. Die voortspruitende verslag is reeds verskaf aan pres. Cyril Ramaphosa en aan die speaker van die Nasionale Vergadering, Baleka Mbete. Die verslae en bevindings lê nou op hul lessenaars en wag vir optrede, en Suid-Afrikaners sal in afwagting oplet of die stappe teen Muthambi ook kriminele vervolging sal insluit.